
Lietuvos Respublikos Seimas,
atsižvelgdamas į tai, kad sunkiasvorių sunkvežimių ir krovininių transporto priemonių vairuotojai yra viena didžiausių Lietuvos profesinių grupių (2018 m. gruodžio mėn. duomenimis, – 76 163 darbuotojai);
pabrėždamas, kad transporto ekonominėje veikloje sukurta bendroji pridėtinė vertė sudaro apie dešimtadalį Lietuvos bendrojo vidaus produkto, tačiau vairuotojų vidutinės mėnesio pajamos, nuo kurių mokamos socialinio draudimo įmokos, 2018 m. gruodžio mėn. sudarė vos 512,92 euro;
pažymėdamas, kad tolimųjų reisų vairuotojai ir jų atstovai nuolat skundžiasi netinkamomis darbo sąlygomis;
suvokdamas, kad kai kurie sprendimai dėl Pirmojo judumo dokumentų rinkinio Europos Parlamente turi būti keičiami atsižvelgiant į Lietuvos interesus ir tam bus tinkama galimybė išrinkus naują Europos Parlamentą;
atkreipdamas dėmesį į tai, kad Lietuvos Respublikos Vyriausybėje ir Trišalėje taryboje 2018 metais ne kartą posėdžiavo įvairios darbo grupės ir komisijos dėl tolimųjų reisų vairuotojų socialinių garantijų ir galimybės keisti jų esamą darbo užmokesčio ir komandiruočių dienpinigių santykį (vidutinis darbo užmokestis beveik tris kartus mažesnis už vidutinius komandiruočių dienpinigius), atsižvelgiant į tolimųjų reisų vairuotojų socialines garantijas;
pažymėdamas, kad kokybiškas socialinis dialogas yra geriausias būdas problemoms laisvos rinkos veikimo sąlygomis spręsti, o transporto sektorius veikia konkurencingoje aplinkoje, ir Lietuva priversta konkuruoti su kitomis šalimis, taip pat ir dėl darbo sąlygų reguliavimo,
įsipareigoja stiprinti parlamentinę tolimųjų reisų vairuotojų darbo sąlygų priežiūros sistemos kontrolę;
rekomenduoja Vyriausybei siekti tolimųjų reisų vairuotojų darbo užmokesčio ir komandiruočių dienpinigių geresnio santykio;
skatina Vyriausybę pradėti intensyvų tarptautinį dialogą su transporto sektoriuje konkuruojančiomis šalimis dėl tolimųjų reisų vairuotojų socialinių garantijų solidaraus didinimo;
ragina Vyriausybę pateikti siūlymus ir ekspertinę pagalbą socialinio dialogo būdu sprendžiant tolimųjų reisų vairuotojų darbo ir socialines problemas, būtent dėl darbo, poilsio ir atostogų laiko nesilaikymo, dėl mokamų atostogų nesuteikimo ir darbo šventinėmis dienomis apmokėjimo, dėl vertimo prašyti nemokamų atostogų, dėl per pusę mažinamų komandiruočių dienpinigių, dėl nederinamo komandiruočių laiko, dėl iš darbo užmokesčio daromų neteisėtų atskaitymų ir rinkliavų, dėl draudimo važiuoti saugiais mokamais keliais, dėl profesinės psichosocialinės rizikos vertinimo nebuvimo, dėl raštu tinkamai neįforminamų komandiruočių, algalapių, darbo užmokesčio išskaitų ir kita.

